**Resolucija CM/Res(2008)3  
o pravilih za podeljevanje nagrade Sveta Evrope za krajino**

*(Odbor ministrov je resolucijo sprejel 20. februarja 2008 na 1018. zasedanju namestnikov ministrov.)*

Odbor ministrov

ob sklicevanju, da 11. člen Evropske konvencije o krajini (ETS št. 176) (v nadaljnjem besedilu "konvencija"), ki jo je sprejel Odbor ministrov Sveta Evrope 19. julija 2000 in je bila dana na voljo za podpis v Firencah 20. oktobra 2000, uvaja nagrado Sveta Evrope za krajino (v nadaljnjem besedilu "nagrada");

ob upoštevanju, da ta člen predvideva, da Odbor ministrov opredeli in objavi merila za podeljevanje nagrade, sprejme ustrezna pravila in podeli nagrado;

ob upoštevanju, da je namen nagrade nagraditi zgledne praktične pobude za doseganje ciljev kakovosti krajine na ozemljih pogodbenic konvencije (v nadaljevanju "pogodbenice");

glede na to, da je nagrada skladna z delom, ki ga je Svet Evrope opravil v korist človekovih pravic, demokracije in trajnostnega razvoja, in da spodbuja ozemeljsko razsežnost človekovih pravic in demokracije, s tem da priznava pomembnost ukrepov za izboljšanje krajinskih značilnosti človekovih življenjskih razmer;

prepričan, da je namen nagrade ozaveščati civilno družbo o vrednosti krajin, njihovi vlogi in spreminjanju,

odloča:

I. Pravila za podeljevanje nagrade Sveta Evrope za krajino se sprejmejo, kakor so navedena v dodatku k tej resoluciji.

II. Merila za podeljevanje nagrade Sveta Evrope za krajino so priložena tem pravilom.

III. Pogodbenice se pozivajo, da pravila za podeljevanje nagrade Sveta Evrope za krajino prevedejo v svoj nacionalni jezik ali nacionalne jezike in jih predstavijo javnosti. Zaprošene so se tudi, da spodbujajo medijsko poročanje o nagradi in tako ozaveščajo javnost o pomembnosti krajin.

*Dodatek k resoluciji* *CM/Res(2008)3*

**Pravila za podeljevanje nagrade Sveta Evrope za krajino**

***1. člen – Cilj***

*a.* Nagrada je častno priznanje politiki ali ukrepom lokalnih ali regionalnih oblasti ali njihovih združenj ali izrednim prispevkom nevladnih organizacij za trajnostno varstvo, upravljanje in/ali načrtovanje krajin. Je v obliki diplome. Podelijo se lahko tudi posebne omembe.

*b.* Z nagrado se nagrajuje postopek izvajanja konvencije na nacionalni ali večnacionalni ravni, katerega dosežki so učinkoviti in merljivi.

*c.* Nagrada pomaga tudi ozaveščati ljudi o pomembnosti krajin za človekov razvoj, utrjevanje evropske identitete ter dobro počutje posameznikov in družbe kot celote. Spodbuja sodelovanje javnosti pri odločanju o krajinski politiki.

***2. člen – Ustreznost kandidatov***

Skladno s prvim odstavkom 11. člena konvencije so kandidati za nagrado lahko: lokalne ali regionalne oblasti in njihova združenja, ki so kot del krajinske politike pogodbenice te konvencije uveljavili politiko ali ukrepe za varstvo, upravljanje in/ali načrtovanje svoje krajine, pri čemer so se ti ukrepi ali politika izkazali kot trajno učinkoviti in so tako lahko zgled drugim teritorialnim oblastem v Evropi. Kandidatke so lahko tudi nevladne organizacije, ki so se posebej izkazale pri varstvu, upravljanju ali načrtovanju krajine.

Skladno z drugim odstavkom navedenega člena so kandidatke lahko tudi čezmejne lokalne ali regionalne oblasti ter združenja teh lokalnih in regionalnih oblasti pod pogojem, da skupaj upravljajo posamezno krajino.

***3. člen*** ***3 – Postopek***

Postopek je razdeljen na tri stopnje:

**1. stopnja – predložitev kandidatur**

Vsaka pogodbenica lahko predloži eno kandidaturo Generalnem sekretariatu Sveta Evrope. Kandidatura je lahko izbrana na podlagi razpisa, ki ga izvede pogodbenica ob upoštevanju meril za podelitev nagrade, priloženih tem pravilom.

Prijavna dokumentacija v enem od uradnih jezikov Sveta Evrope (francoščina ali angleščina) vsebuje:

– predstavitev kandidata (največ tri strani);

– opis končanega projekta za varstvo, upravljanje in/ali načrtovanje krajine, ki se je izkazal za trajno učinkovitega in je lahko za zgled. Navede se tudi ustrezna določba konvencije.

Opis je v obliki papirnega dokumenta, dolgega približno 20 strani, ki ga spremljajo digitalna kopija v PDF-ju na CD-ROM-u in plakati. Dokumentacija lahko vsebuje tudi videopredstavitev, dolgo približno 5 minut. Svet Evrope mora imeti pravico uporabljati predloženo gradivo v sporočilih, namenjenih predstavitvi nagrade, ali katerih koli drugih publikacijah ali dejavnostih, povezanih s konvencijo. Svet Evrope se zavezuje, da bo navedel imena avtorjev.

Nepopolna prijavna dokumentacija ali dokumentacija, ki ni skladna s pravili, se ne bo upoštevala.

Načeloma se nagrada podeli vsaki dve leti. Dokumentacija za predstavitev kandidature mora prispeti na Generalni sekretariat Sveta Evrope najpozneje 31. decembra leta pred letom podelitve nagrade.

**2. stopnja – obravnavanje kandidatur**

Mednarodna žirija, ustanovljena kot telo, podrejeno odborom strokovnjakov iz 10. člena konvencije[[1]](#footnote-1), določi, ali so kandidature sprejemljive. Žirijo sestavljajo:

* po en član vsakega odbora strokovnjakov, pristojnih za spremljanje konvencije, ki ga imenuje zadevni odbor;
* en član Kongresa lokalnih in regionalnih oblasti Sveta Evrope, ki ga določi kongres;
* en predstavnik mednarodne nevladne organizacije, ki ga imenuje generalni sekretar na predlog združenja mednarodnih nevladnih organizacij s statusom udeleženca pri Svetu Evrope;
* trije ugledni krajinski strokovnjaki, ki jih imenuje generalni sekretar Sveta Evrope.

Žirija imenuje predsednika.

Žirija predlaga nagrajenca med sprejetimi kandidati.

Predlogi žirije se sprejmejo z absolutno večino v prvih dveh krogih glasovanja in relativno večino v naslednjem krogu na podlagi meril iz dodatka k tem pravilom ob navedbi razlogov za izbiro. Kadar je število glasov izenačeno, odloči glas predsednika žirije.

Razlogi za izbiro se pojasnijo.

Žirija lahko predlaga podelitev ene ali več posebnih omemb.

Odbori strokovnjakov iz 10. člena konvencije[[2]](#footnote-2) preučijo predloge žirije in sporočijo svoje predloge za nagrajenca, in kadar je to primerno, posebne omembe Odboru ministrov.

**3. stopnja – podelitev in izročitev nagrade in posebnih omemb**

Glede na predloge odborov strokovnjakov iz 10. člena konvencije1 Odbor ministrov podeli nagrado in vse posebne omembe.

Nagrado in posebne omembe izroči generalni sekretar Sveta Evrope ali njegov predstavnik na javni slovesnosti.

*Dodatek k pravilom*

**Merila za podeljevanje nagrade Sveta Evrope za krajino**

**1. merilo – trajnostni ozemeljski razvoj**

Predloženi končani projekti morajo dati varstvu, upravljanju in/ali načrtovanju krajine oprijemljivo obliko. To pomeni, da morajo biti projekti končani in na voljo javnosti že vsaj tri leta do trenutka, ko se predložijo kandidature.

Morajo tudi:

* biti del trajnostne razvojne politike in v skladu z ozemeljsko ureditvijo obravnavanega območja;
* izkazovati svojo okoljsko, gospodarsko, družbeno, kulturno in estetsko trajnost;
* preprečevati ali odpravljati kakršne koli poškodbe krajinskih struktur;
* pomagati izboljševati in bogatiti krajino ter razvijati nove lastnosti.

**2. merilo – zglednost**

Izvajanje politike ali ukrepov, ki so pomagali izboljšati varstvo, upravljanje in/ali načrtovanje obravnavanih krajin, mora biti zgled dobre prakse, ki mu lahko sledijo tudi drugi.

**3. merilo – sodelovanje javnosti**

Politika ali ukrepi, namenjeni varstvu, upravljanju in/ali načrtovanju obravnavanih krajin, morajo vključevati dejavno sodelovanje javnosti, lokalnih in regionalnih oblasti in drugih akterjev ter jasno izražati cilje kakovosti krajine.

Javnosti mora biti omogočeno, da hkrati sodeluje na dva načina:

* z razpravo in izmenjavo mnenj med člani družbe (na primer javna srečanja, razprave, postopki za sodelovanje in posvetovanje na tem področju);
* v postopkih za sodelovanje in vključevanje javnosti pri krajinski politiki, ki jo izvajajo državne, regionalne ali lokalne oblasti.

**4. merilo – ozaveščanje**

Točka A 6. člena konvencije določa, da se "vsaka pogodbenica zavezuje, da bo civilno družbo, zasebne organizacije in javne organe ozaveščala o vrednotah krajine, njeni vlogi in spreminjanju". Tako delovanje se bo ocenilo kot del obravnavanega končanega projekta.

1. 30. januarja 2008 je Odbor ministrov odločil, da se ta pristojnost dodeli Usmerjevalnemu odboru za kulturno dediščino in krajino (CDPATEP). [↑](#footnote-ref-1)
2. [↑](#footnote-ref-2)